Gedagte vir die dag: Sy versoeking en ons s'n | Maroela Media
Totdat ons weergebore word, is die enigste versoeking wat ons verstaan die tipe wat genoem word in Jakobus 1:14: Maar 'n mens word verlei deur sy eie begeertes wat hom aanlok en saamsleep. Maar deur die wedergeboorte word ons opgelig in 'n ander sfeer waar daar ander versoekings is om die hoof te bied, naamlik die soort wat ons Here Jesus moes hanteer. Die versoekings wat Jesus moes deurstaan, het nie tot ons as ongelowiges gespreek nie, want dit was nie tuis in ons menslike natuur nie. Jesus se versoekings en ons s'n, kom uit verskillende sfere totdat ons weergebore word en sy broers word. Jesus het nie die versoekings van 'n gewone man beleef nie, maar van God wat mens geword het. Deur wedergeboorte word die Seun van God in ons gevorm (vgl. Gal. 4:19), en in ons lewe het Hy dieselfde agtergrond wat Hy gehad het toe Hy op aarde was. Satan versoek ons nie slegs sodat ons die verkeerde dinge sal doen nie, hy versoek ons sodat ons dít sal verloor wat God tydens die wedergeboorte in ons geplaas het, naamlik die vermoë om vir God van waarde te wees. Hy kom nie na ons met die veronderstelling dat ons sal sondig nie, maar met die veronderstelling om ons uitgangspunt te verander, en dit is net die Heilige Gees wat dit kan identifiseer as 'n versoeking van Satan.
Versoeking beteken dat die dinge waaroor ek in my innerlike, geestelike wese beskik, getoets word deur 'n uiterlike mag wat vir my vreemd is. Dit verklaar die versoeking waaraan die Here onderwerp is. Na Jesus se doop, en die aanvaarding van sy missie as die een … " … wat die sonde van die wêreld wegneem!" (Joh. 1:29) is Hy … deur die Gees die woestyn in gelei … (Matt. 4:1) in die versoekingsplan van die duiwel in. Tog het Hy nie moeg of uitgeput geraak nie. Hy het die versoeking deurstaan "sonder sonde" en Hy het al die eienskappe van sy geestelike natuur volkome ongeskonde bewaar.